b'\n_START_ARTICLE_\nGrad Zbelovo\n_START_SECTION_\nZgodovina\n_START_PARAGRAPH_\nGrad je prvi\xc4\x8d izrecno omenjen \xc5\xa1ele leta 1428 kot \xc2\xbbPlankenstein vest\xc2\xab, vendar so ga pozidali \xc5\xbee konec  12. stoletja de\xc5\xbeelnokne\xc5\xbeji ministeriali vitezi Konji\xc5\xa1ki. (Grad in po njem imenovane viteze ne gre zamenjevati z gradom istega imena v Gornji Avstriji.) Okoli leta 1202 je grad in gospostvo podedoval njihov sorodnik Konji\xc5\xa1kih vitez Albert Roga\xc5\xa1ki, leta 1296 pa njihov sorodnik vitez Oton Liechtensteinski. Leta 1312 ga Liechtensteinski dajo v najem Viltu\xc5\xa1kim gospodom, nato leta 1393 Ulriku der Putz, kasneje pa Viljemu Safnerju. Okoli leta 1420 je Rudolf Liechtensteinski Zbelovo prodal Viljemu in Janezu Metzu, leta 1439 pa so v vojni s Habsbur\xc5\xbeani grad zasedli Celjski grofje oziroma njihov vojskovodja Jan Vitovec , tudi zato ker je bil znotraj njihove strnjene posesti med Konjicami, Polj\xc4\x8danami in Lembergom._NEWLINE_Grad je bil sede\xc5\xbe zbelovskih vitezov, grajskih upravnikov, sprva ministerialov Konji\xc5\xa1kih gospodov, na to pa aktualnih lastnikov gradu. Leta 1202 je omenjen vitez Walter de Wlancistaine, leta 1206 pa Ortolf de Blanchenstein. Sinovi slednjega so bili Rudolf, Henrik, Gotskald in Ortolf II. Kasneje Zbelovske viteze sre\xc4\x8dujemo med dobrotniki samostana Studenice. Ko so posest prevzeli Celjski so se Zbelovski vitezi formalno opredelili kot vazali Celjskih ter kmalu zatem izumrli. Celjski so na gradu namestili svojega viteza Ulrika Grassla kot upravnika in gradi\xc5\xa1\xc4\x8dana. Po smrti Ulrika kneza Celjskega leta 1456 je Zbelovo postalo de\xc5\xbeelnokne\xc5\xbeja last. _NEWLINE_Kot de\xc5\xbeelnokne\xc5\xbeji grad in gospo\xc5\xa1\xc4\x8dino so zatem upravljali \xc5\xa1tevilni oskrbniki in zastavni najemniki. Oskrbnik je ostal Ulrik Grassl, ki ga je leta 1460 nasledil njegov sin Anton. Leta 1478 postane upravnik gradu, urbarja in de\xc5\xbeelnega sodi\xc5\xa1\xc4\x8da celjski me\xc5\xa1\xc4\x8dan Gilg Prandtner pod nadzorom celjskega mestnega glavarja Andreja Hohenwarterja in lovskega mojstra Wenka Lustala. Leta 1489 postane upravnik Zbelovega skupaj z dvorom Lemberg Pongrac Puchsteiner, leta 1493 Sebastian Mindorfer, 1500 Viljem Kalmani\xc4\x8d, \xc5\xa1e istega leta Franc Prager, in 1509 postane zastavni najemnik Janez Swetkowitz._NEWLINE_Leta 1515 so grad zasedli uporni kmetje in ga precej po\xc5\xa1kodovali. Cesar Maksimilijan I. je dal grad z dvoroma v Lembergu in \xc5\xa0marjah v upravljanje Janezu Presingerju, kraljevemu lovskemu in gozdarskemu mojstru na Kranjskem, Koro\xc5\xa1kem in Gorici, ki ga je upravljal po oskrbnikih. Leta 1528 je bil oskrbnik vitez Jurij Linde\xc5\xa1ki (Georg von Lindegg). Upravnika Janeza Presingerja je leta 1529 nasledil njegov sin Baltazar, ki je leta 1557 \xc5\xbee imenovan kot baron in je bil de\xc5\xbeelni glavar v Gornji Avstriji. Temu je 1564 sledila njegova sestra  Gertruda Presinger.  \xc5\xbde Janez Presinger je zapustil za bivanje neprimeren grad in na severnem vzno\xc5\xbeju hriba ob Dravinji zgradil nov gradi\xc4\x8d, ki pa je bil samo administrativna zgradba, ki je vidna na Vischerjevi upodobitvi. Leta 1580 je nadvojvoda Karel II. grad in gospo\xc5\xa1\xc4\x8dino prodal baronu Jo\xc5\xa1tu Janezu Thurnu. V lasti tega plemi\xc5\xa1kega rodu, ki je bil povzdignjen v grofovski stan, je grad in gospo\xc5\xa1\xc4\x8dina ostal do 1870. Turni so grad \xc5\xbee konec 16. stoletja opustili saj je bil opu\xc5\xa1\xc4\x8den in brez pohi\xc5\xa1tva \xc5\xbee leta 1586, in ga prepustili v ru\xc5\xa1evine. Povsem razvaljen je bil, sode\xc4\x8d po Vischerjevem bakrorezu, \xc5\xbee v 2. polovici 17. stoletja._NEWLINE_Po urbarju iz leta 1524 je gospostvo imelo tri urade: Zbelovo, Lemberg-Nova vas in Pohorje ter \xc5\xa1tevilne gornine (vinske dajatve) od vinogradov v Polj\xc4\x8danah, Lembergu in Lipoglavu. 1870 je grof Gustav Thurn prodal gospostvo me\xc5\xa1\xc4\x8danu Konjic Janezu Wallandu._NEWLINE_Grad je imel pomembno strate\xc5\xa1ko vlogo pri varovanju ceste iz Savinjske doline v Podravje, v o\xc5\xbeini doline pod njem je bila mitnica. Na gradu je bil sede\xc5\xbe de\xc5\xbeelnega in krajevnega sodi\xc5\xa1\xc4\x8da gospo\xc5\xa1\xc4\x8dine \xc5\xa1e pred letom 1524 vse do sredi leta 1849.'